ناصر لارݣيط، تولد فـ6 نونبر 1958 ف سيدي سليمان، هو مدريب د كورة مغريبي. تولد ناصر لارݣيط ف سيدي سليمان ف 1958. مورما قرا ف ليسي د پول ڤاليري ف مكناس، مشا ل فرانصا باش يكمل قرايتو ف لميكروبيولوجي ف لجاميعة د كون-نورماندي. ف 1982، ناصر لارݣيط كان ؤستاد د لماط ؤ لعولوم طبيعية ف لكوليج د طوري هاركور ف لكالڤادوس (فرانصا). ف لوقيتة لي كان فيها ف فرانصا، لعب لارݣيط معا فراقي د لهواة بحال جمعية لبوصطا د كون، ؤ إس نورماند، و لفرقة د طوري هاركور، لي لعب ؤ درب فيها ف نفس لوقت ؤ فيها بدا لكاريير ديالو ف تدريب. لارݣيط ولا موراها مدير رياضي د بزاف د لفراقي ف فرانصا؛ من بينهم إف سي روون، أ إس كان، إس إم كون، ستراسبورݣ ؤ خدم حتا مدريب د لفرقة تانية د لواڤر أ سي بين 2003 ؤ 2004. بين 2008 ؤ 2014، كان مدير د لأكاديمية محمد ساديس د كورة، موراها ولا مدير تيقني د لمونتخاب د لمغريب بين 2014 ؤ 2019. فـ28 يونيو 2019، ولا مدير د لأكاديمية د ؤلامپيك مارساي.